עוזי שביט

עוזי שביט (1936 – 28 בפברואר 2023) היה פרופסור לספרות עברית באוניברסיטת תל אביב, מנכ"ל הוצאת הקיבוץ המאוחד ועורכה הראשי.

 ביוגרפיה 
עוזי שביט נולד בשנת 1936 בשכונה של עובדי חברת החשמל בתחנת הכוח בנהריים, להורים, מהנדס וגננת, שעלו מגרמניה. עם מעבר אביו לתחנת הכוח רדינג בתל אביב, עברה המשפחה לגור ברמת גן.

בין השנים 1955–1957 שירת שביט בצה"ל, בגרעין נח"ל שהוצב בקיבוץ שדות ים, ומאז ועד מותו היה חבר הקיבוץ, ושימש גם מזכיר הקיבוץ. שביט למד באוניברסיטת תל אביב במקביל לעבודתו כמרכז ענף המספוא בקיבוצו. עבודת המוסמך שלו בחוג לספרות עברית, שהוגשה בשנת 1972, נשאה את הכותרת "לאופיה של הסיומת הדקטילית בשירת ביאליק ובני דורו". עבודת הדוקטור שלו, שהוגשה בשנת 1978, נשאה את הכותרת "לבטים והתפתחויות בשיטות משקל ביצירת ביאליק". הוא נמנה עם סגל אוניברסיטת תל אביב, ובה היה ראש מכון כ"ץ לחקר הספרות העברית, ראש החוג לספרות עברית, ראש בית-הספר למדעי היהדות וראש מרכז קיפ לחקר הספרות והתרבות העברית. בשנות האלפיים אף עמד בראש התוכנית של סמינר הקיבוצים לתואר שני בחינוך רב-תחומי במדעי הרוח.

היה חבר מערכת בהוצאת הקיבוץ המאוחד, ובשנת 1985 מונה למנכ"ל ההוצאה. כמו"ל הביע תמיכה בהצעת "חוק הספרים", שבאה להגביל מתן הנחות על ספרים, ואמר: "חוק הספרים בצורה זו או אחרת חיוני, כי היום ההשתוללות במבצעים היא נוראית, וזה בא על חשבון מה שהסופרים וההוצאות מקבלים. אם יהיו מבצעים מדי פעם על ספר חדש, הם יהיו מאוד מוגבלים, עד 20%. החוק יתקן את כל הנזקים של המצב הנוכחי". בשנת 2019 פרש מההוצאה.

שביט היה יו"ר ועדת רפרטואר תחום ספרות בסל תרבות ארצי של משרד החינוך. בשנת 2014 זכה בפרס ביאליק לחוכמת ישראל על מפעל חייו בחקר הספרות.

בשנת 2016, עם הגיעו לגיל 80, יצא לאור לכבודו ספר יובל בשם "הנאמן: מנחת הוקרה וידידות לעוזי שביט", בעריכת זיוה שמיר ומנחם פרי.

ספריו
חקר הספרות:
 המהפכה הריתמית: לסוגיית המעבר המאוחר למשקל הטוני-סילאבי בשירה העברית החדשה, הוצאת הקיבוץ המאוחד, 1983
 בפתח השירה העברית החדשה: מסת מבוא, אוניברסיטת תל אביב, מכון כץ לחקר הספרות העברית, 1986
 שירה ואידאולוגיה: לתולדות השירה העברית והתפתחותה במאה ה-18 ובמאה ה-19, הוצאת הקיבוץ המאוחד, 1987
 חבלי ניגון, הוצאת הקיבוץ המאוחד, 1988
 חרוז ומשמעות: עיונים בפואטיקה היסטורית של השירה העברית, מוסד ביאליק, 1993
 בעלות השחר: שירת ההשכלה: מפגש עם המודרניות, הוצאת הקיבוץ המאוחד, 1996
 שירה מול טוטליטריות: אלתרמן ושירי מכות מצרים, הוצאת הספרים של אוניברסיטת חיפה, 2003, הספר זיכה את שביט בפרס בהט.
 לא הכל הבלים והבל: החיים על קו הקץ על פי אלתרמן, הוצאת הקיבוץ המאוחד, 2007
 השיר הפרוע: סגנון וריתמוס בשירה העברית החדשה, הוצאת הקיבוץ המאוחד, 2022

שירה:
 כבר בחצי ימיו: שירים, הוצאת הקיבוץ המאוחד, 1972
 ביום שידובר: שירים, הוצאת הקיבוץ המאוחד, 1983

קישורים חיצוניים



 עוזי שביט, באתר הוצאת הקיבוץ המאוחד





מכּתביו:
 מאמרי עוזי שביט באתר נתן אלתרמן


על יצירתו:
 עומר ולדמן, לחזור אל השקוּל (על מפעלו של שביט בחקר הפרוזודיה ועל הוראת הפרוזודיה בישראל), מעלה, ספטמבר 2022
 איך לאלתר מן: שמחת עניים על פי עוזי שביט, בבלוג של צור ארליך
 הנאמן - מנחת הוקרה וידידות לעוזי שביט, עורכים זיוה שמיר ומנחם פרי, הקיבוץ המאוחד, 2016
 עומר ולדמן, "לחזור אל השקול", באתר "מעלה", ספטמבר 2022 - על "השיר הפרוע"

עם מותו:








 נורית גוברין, "הנאמן" - לזכרו של עוזי שביט", 'ידיעות אחרונות, המדור לספרות', י"ז באדר תשפ"ג (10.3.2023), עמ' 17.
 ביאורים 

הערות שוליים

קטגוריה:סגל אוניברסיטת תל אביב: ספרות
קטגוריה:סגל סמינר הקיבוצים
קטגוריה:מנכ"לים ישראלים
קטגוריה:עורכים ספרותיים ישראלים
קטגוריה:זוכי פרס ביאליק לחכמת ישראל
קטגוריה:זוכי פרס בהט
קטגוריה:זוכי פרס רמת גן לספרות
קטגוריה:חברי גרעיני נח"ל
קטגוריה:מזכירי קיבוצים
קטגוריה:בעלי תואר דוקטור מאוניברסיטת תל אביב
קטגוריה:שדות ים: אישים
קטגוריה:אישים הקבורים בשדות ים
קטגוריה:ישראלים שנולדו ב-1936
קטגוריה:ישראלים שנפטרו ב-2023